Prot: 059/2012
Dia ol bratasusa bilong Daiosis bilong Mendi,
Sanguma em i bikpela sin.
Kilim
man o meri long pasin bilong Sanguma em i bikpela sin.
Gutpela wasman bilong sipsip i mas lukautim banis na protektim ol sipsip
bilong em long ol weldok. Nau, long
Daiosis bilong Mendi, wanpela bikpela weldok i wok long ran na i laik bagarapim
banis bilong daiosis bilong yumi, na mi mas sanap bilong lukautim dispela banis. Ol i save kolim dispela weldok olsem: sanguma
(o posin o soseri).
Long dispela wik i go pinis, long wanpela viles klostu long Kumin
– we ol i ken harim krai bilong belo bilong Katedral haus lotu – sampela
manmeri i bin sutim tok wanpela o moa meri na i tok olsem: em sanguma. Mi lukim pinis sampela poto sampela manmeri i
bin kisim long olgeta dispela samting i bin kamap. Mi lukim, ol i bin rausim ol klos blong
dispela meri. Ol i bin pasim ai bilong em long wanpela laplap. Ol i bin taitim
han blong em long rop na pulim i go olsem Jisas long diwai kruse. Ol i bin
katim em long busnaip. Ol i bin kukim em wantaim hotpela ain. Ol i bin givim pen nogut tru long em. Dispela samting i bin kamap long ai bilong
planti manmeri. Sampela katolik manmeri
na sampela lida bilong komyuniti tu i bin stap na lukim dispela. Planti pikinini
tu i bin lukim ol dispela pasin nogut.
Mi mas tok klia na stret olsem:
olgeta man na meri husat i bin lukim dispela samting na i orait long en,
na i no tok “nogat” long en, ol dispela lain i gat bikpela sin. Dispela samting i bagarapim laip bilong
oltaim insait long sol bilong man na meri. Mi singautim yupela long tanim bel,
mekim wok penens, go long konfesio na wok bung wantaim bilong rausim dispela
kain pasin nogut long komyuniti bilong yumi.
Ol Katolik manmeri i no ken bilip long sanguma, posin,
soseri. Ol dispela pasin em haiden pasin. Sanguma em
i bikpela sin tru.
Long Buk Baibel, Santu Pol i raitim olsem: "Olgeta man i mekim ol
dispela kain pasin (posin na narapela bikpela sin), ol bai i no inap go insait
long kingdom bilong God" (Gal 5: 19-21).
Pasin bilong bagarapim bodi na givim pen long narapela man o meri,
olsem ol i bin givim pen long dispela meri, dispela kain pasin i brukim lo
bilong olgeta kantri, i brukim lo bilong Papua Niugini, na moa yet i brukim na
bagarapim lo bilong God. Mi singautim ol
lida na polis na ol politisen, bai ol i sanap strong long bihainim lo bilong
PNG na i bringim ol manmeri husat i brukim dispela lo long kot. Na mi singautim ol manmeri long ples bai ol i
sapotim ol polis long mekim wok olsem.
Yumi save harim planti toktok olsem: divelopmen em i bikpela
samting. Nogut yumi tok long divelopmen
na yumi tingim mani tasol. Sapos no gat
divelopmen long gutpela tingting na stretpela pasin na human divelopmen, orait,
kantri blong yumi bai no go het, nogat, em bai lus olgeta. Ol bratasusa, nau em i taim bilong rausim
dispela bikpela hevi na sem i stap long komyuniti bilong yumi, kantri bilong
yumi, na sios blong yumi. NAU.
Bilong rausim dispela pasin
nogut, mi singautim ol bilipmanmeri long mekim wanpela Novena bilong Penans na
Singautim Marimari blong God. Dispela
Novena bai stat long taim ol i ritim
dispela pas long haus lotu bilong yupela, na em bai i go inap long 9-pela de
olgeta. Sampela we long makim dispela
Novena em i olsem: tambu long sampela
kaikai o sampela samting, pre long askim marimari blong God, mekim sampela wok
sol long peris, mekim narapela wok long soim laikpasin long sampela lain
tarangu i gat sampela nid long en. Ol
lida bilong ol peris i ken wok wantaim ol peris pris na ol sista bilong painim
gutpela we bilong makim dispela Novena.
Mi askim bai dispela Novena i kamap long olgeta hap bilong daiosis
bilong yumi bikos dispela pasin nogut i stap long planti ples bilong daiosis na
yumi olgeta i mas wok bung wantaim bilong
rausim ol dispela haiden pasin, pasin sanguma, pasin kros na vailens
long olgeta komyuniti bilong daiosis bilong yumi.
Tenk yu long stap wanbel wantaim Sios.
Papa bilong mipela … rausim olgeta samting nogut long mipela. Amen.
O Maria, Mama bilong Gutpela Wasman blong ol sipsip, pre bilong
helpim mipela. Amen.
Santu Maikel, yu strongpela han bilong God. Yu ensel i lukautim kantri bilong
mipela. Sambai long mipela long taim
Seten i laik traim mipela. Was gut long
Katolik Sios bai em i kamap strong. Na
bringim bek ol manmeri i ranawe long God, nogut ol i lus olgeta. Wokabaut wantaim mipela long rot i got long
heven, bai mipela wantaim olgeta ensel na olgeta santu i ken onaim God, oltaim,
oltaim. Amen.
Bisop
Don
(Pastoral Letter warning against the evils of sorcery and the retribution violence that often follows an accusation of sorcery.)
ces_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn smo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn gle_Latn eng_Latn